บลจ.ขานรับโรดแมปหนุนหุ้นทะลุ800จุด
บลจ.มองแผนปรองดอง หนุนหุ้นทะลุ 800 จุดช่วงสั้น &#8220;ก.ล.ต.&#8221; จ่อยกเลิกเกาะติดสถานการณ์สั่งบลจ.รายงานเงินเข้าออกกองทุนทุกวัน
6 พ.ค. 2553

บลจ.มองแผนปรองดอง หนุนหุ้นทะลุ 800 จุดช่วงสั้น “ก.ล.ต.” จ่อยกเลิกเกาะติดสถานการณ์สั่งบลจ.รายงานเงินเข้าออกกองทุนทุกวัน
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) บัวหลวง ในฐานะนายกสมาคมบริษัทจัดการลงทุน กล่าวว่า การประกาศโรดแมป 5 ข้อ ตามแผนความปรองดอง ของนายกรัฐมนตรีถือเป็นการปลดชนวนทางการเมือง ทำให้สถานการณ์คลี่คลายขึ้น จึงมองว่าระยะสั้นโอกาสที่ดัชนีหุ้นไทยจะปรับตัวลงแรงๆ มีน้อยลง น่าจะอยู่ในช่วงของขาขึ้นมากกว่า
“ถือเป็นการหยุดสถานการณ์ก่อนเข้าโคม่า แต่ยังต้องติดตามว่าจะเป็นอย่างไรต่อไป”นายกสมาคมบริษัทจัดการลงทุน กล่าว
สำหรับนักลงทุนต่างชาติซึ่งขายสุทธิหุ้นไทยเมื่อวันที่ 4 พ.ค.ที่ผ่านมา มองว่าเป็นการขายทำกำไรเมื่อหุ้นขึ้นแรงขานรับโรดแมป เพราะมีต้นทุนต่ำและเงินที่ได้ก็ยังไม่ได้ออกไป แต่พักอยู่ในตราสารหนี้ เพราะหุ้นไทยยังน่าสนใจด้วยพื้นฐานเศรษฐกิจ
อย่างไรก็ตามต้องยอมรับว่าตัวเลขเศรษฐกิจในไตรมาส 2-3 อาจไม่ดี เพราะการท่องเที่ยวได้รับผลกระทบจากการชุมนุมทางการเมือง
นายพิพัฒน์ พิศณุวงรักษ์ รองกรรมการผู้จัดการฝ่ายการลงทุน บลจ.ทหารไทย กล่าวว่า นักลงทุนต่างชาติมองปัญหาการเมืองไทยเป็นเรื่องชั่วคราวน่าจะจบได้ไม่เกินเดือนมิ.ย.นี้ หากไม่มีผู้เสียชีวิต จึงมีโอกาสเห็นดัชนี 820-830 จุดเมื่อการเมืองจบได้
นายธีระพันธุ์ จิตตาลาน กรรมการผู้จัดการ บลจ.นครหลวงไทย กล่าวว่า คาดว่าตลาดหุ้นในระยะสั้นมีโอกาสปรับตัวเพิ่มขึ้น หลังการเมืองในประเทศดูเหมือนจะคลี่คลายไปในทิศทางที่ดี โดยเชื่อว่าแรงซื้อของนักลงทุนต่างชาติจะกลับมาจากความมั่นใจในการลงทุน โดยมีโอกาสที่ดัชนีปรับเพิ่มขึ้นทะลุ 800 จุด
นายประเวช องอาจสิทธิกุล ผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า หากการชุมนุมทางการเมืองยุติลง ก.ล.ต.จะยกเลิกศูนย์บัญชาการ (คอมแมนเซ็นเตอร์) เพื่อติดตามความเคลื่อนไหวในตลาดหุ้นและการให้บริษัทหลักทรัพย์จัดการกองทุน (บลจ.) รายงานการซื้อและไถ่ถอนหน่วยลงทุนของทุกกองทุน ณ สิ้นวันทำการลง เหลือเพียงการติดตามสถานการณ์ตามปกติ
อย่างไรก็ตามปัจจุบันแม้สถานการณ์ดูเหมือนจะไม่มีอะไร แต่ก.ล.ต.ยังติดตามใกล้ชิดอยู่
สำหรับตลาดหุ้นไทยวันนี้ลดลง 11.61 จุด ดัชนีปิดที่ 785.25 จุด เป็นไปตามทิศทางหุ้นต่างประเทศที่กังวลปัญาหนี้สินของกรีซ